ไฟแนนซ์ทูเดย์
เส้นชัยไม่มีทางเดินมาหาเรา มีแต่เราต้องเดินไปหามัน
21 ส.ค. 2554

เส้นชัยไม่มีทางเดินมาหาเรา มีแต่เราต้องเดินไปหามัน
...ต้องบอกว่าไม่ธรรมดาซะแล่ว สำหรับการทำงานของว่าที่รัฐบาลใหม่ ที่ ปู-ยิ่งลักษณ์ ชินวัตร จะก้าวขึ้นนั่งบัลลังก์นายกรัฐมนตรีหญิงคนแรกของไทย เพราะแม้ตอนนี้ยังไม่รู้ว่านายหนังตะลุงทักษิณ ชินวัตร จะชักใครมานั่งตำแหน่งรัฐมนตรีบ้าง แต่คณะทำงานชั้น 23 ที่มี สมชาย วงศ์สวัสดิ์ พี่เขย เป็นประธานนั่งหัวโต๊ะ 




ขนาบด้วย คุณนายแดง เยาวภา วงศ์สวัสดิ์ วราเทพ รัตนากร พงศ์เทพ เทพกาญจนา นิวัฒน์ธำรง บุญทรงไพศาล ก็เดินหน้าเรียกบรรดาข้าราชการชั้นผู้ใหญ่มาสั่งการ รับบัญชานโยบาย แม้ยังไม่มีการตั้งรัฐบาล ยังไม่มีการโหวตเลือกนายกรัฐมนตรี และยังไม่มีพระบรมราชโองการโปรดเกล้าฯ แต่งตั้งนายกรัฐมนตรี และคณะรัฐมนตรี จันทร์นี้เรียกข้าราชการกระทรวงการคลังมาประชุมหารือทางนโยบาย และหาวิธีการจัดสรรงบประมาณ อังคารถึงคิวพลังงาน พุธมหาดไทย เรียกว่าทำงานข้ามขั้น ข้ามหัวรัฐบาลรักษาการไปเต็มๆ แม้จะไม่มีอำนาจตามกฎหมายก็ตามที
ในขณะที่บรรดา สส.บินปร๋อไปบรูไน ให้นายหนังตะลุงทักษิณเห็นหน้าค่าตา เผื่อจะได้ชักออกมา บรรดาคนนอกก็วิ่งไปไม่น้อย แว่วว่าขาใหญ่ด้านพลังงานของไทยวิ่งไปพบปะ พร้อมทุนสนับสนุนทุนให้แลกกะเก้าอี้ร่วมสามโร้ยล้าน โดยหวังว่าประสบการณ์และภาพลักษณ์ของมืออาชีพจะเสริมบารมีนายกฯ หญิงให้สง่างาม ยังมิทันไร ครม.ยังไม่ทันตั้งไข่ ไม่รู้ใครเป็นใครใน ครม.ใหม่ กว่าจะรู้ว่าหมู่หรือจ่าต้องโน่นหลัง 20 ก.ค.ซึ่งบรรดาหัวหน้าพรรคและผู้ยิ่งใหญ่ตัวจริงเสียงจริงจะตบเท้ากันไปพบทักษิณทีดูไบเพื่อหารือเรื่องบุคคลที่จะมานั๊งเก้าอี้รัฐมนตรีปูแดง จึงจะรู้ว่าใครบ้างยิ้มหน้าใส ใครบ้างหน้าเหี่ยวเพราะพลาดหวังเก้าอี้
แต่เชื่อหรือไม่กลับมีการจัดวางขุมกำลังข้าราชการกันแล้ว ปลัดมหาดไทยนั้น จะมีการเสนอชื่อ พระนาย สุวรรณรัตน์ ขึ้นเป็นปลัดกระทรวง ส่วนที่กระทรวงการคลังนั้นอาจขยับใหญ่ ในกรมจัดเก็บภาษีในเดือน ก.ย.นี้ เมื่อ วินัย วิทวัสการเวช อธิบดีกรมธนารักษ์ เกษียณอายุราชการ จะทำให้มีการปรับใหญ่ เพื่อเปิดทางให้ เบญจา หลุยเจริญ รองปลัดกระทรวงการคลัง มีที่นั่งในกรมจัดเก็บภาษี ส่วนคนที่ถูกหวยโดนเด้งเข้ากรุจะเป็นกรมไหนให้ทายกันเล่นๆ แต่มันเป็นเรื่องจริงนะจ๊ะ